РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/234-20

28. децембар 2020. године

Б е о г р а д

ЗАПИСНИК

19. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ДЕЦЕМБРА 2020. ГОДИНЕ

Седница је почела у 14,00 часова.

Седници је председавала др Александра Томић, председник Одбора.

Седници су присуствовали чланови Одбора: Никола Јоловић, Душко Тарбук, Оливера Пешић, Ана Чарапић и Милорад Мијатовић.

Седници су присуствовали заменици чланова Одбора: Виктор Јевтовић (заменик Верољуба Арсића), Миленка Субић (заменик Зорана Бојанића), Светлана Милијић (заменик Бобана Бирманчевића) и Зоран Томић (заменик Братимира Васиљевића).

Седници нису присуствовали чланови Одбора: Соња Влаховић, Горан Ковачевић, Владимир Маринковић, Душан Бајатовић, Љиљана Кузмановић Вујаковић, Војислав Вујић и Золтан Пек.

Седници су присуствовали и: Никола Алтипармаков, члан Фискалног савета, Марко Јанковић, председник Комисије за хартије од вредности и Биљана Аговска, представник Комисије за хартије од вредности.

На предлог председника Одбора, Одбор је једногласно гласова (10 гласова „за“) утврдио следећи:

Д н е в н и р е д:

1. Давање сагласности на Предлог измене финансијског плана Фискалног савета за 2020. годину, који је поднео Фискални савет (број 400-2908/19-3 од 16. новембра 2020. године);

2. Давање сагласности на Предлог финансијског плана Фискалног савета за 2021. годину, са Предлогом кадровског плана Фискалног савета за 2021. годину, који је поднео Фискални савет (број 400-1832/20 од 18. новембра 2020. године);

3. Разматрање Финансијског плана Комисије за хартије од вредности за 2021. годину, који је поднела Комисија за хартије од вредности (број 400-1940/20 од 30. новембра 2020. године).

На предлог председника Одбор је једногласно одлучио да се обави заједнички претрес о тачкама 1 и 2 у складу са чланом 76. Пословника Народне скупштине, с тим што ће се изјашњавати о свакој тачки појединачно.

Пре преласка на рад по утврђеном дневном Одбор је једногласно гласова (10 гласова „за“) усвојио записник са 15. седнице Одбора.

**ПРВА И ДРУГА ТАЧКА ДНЕВНОГ РЕДА:**  **Давање сагласности на Предлог измене финансијског плана Фискалног савета за 2020. годину; Давање сагласности на Предлог финансијског плана Фискалног савета за 2021. годину, са Предлогом кадровског плана Фискалног савета за 2021. годину, који је поднео Фискални савет**

Председник Одбора др Александра Томић је подсетила да је чланом 92ћ став 2. Закона о буџетском систему, прописано да се средства за рад Фискалног савета обезбеђују у буџету Републике Србије и утврђује обавеза чланова Фискалног савета да предлог финансијског плана Фискалног савета доставе надлежном радном телу Народне скупштине на сагласност.

Председник Фискалног савета је дана 16. новембра 2020. године поднео Одбору за финансије, републички буџет и контролу трошења јавних средстава, као надлежном радном телу Народне скупштине, Предлог измена финансијског плана Фискалног савета за 2020. годину, ради разматрања и давања сагласности, а 18. новембра 2020. године поднео је Предлог финансијског плана Фискалног савета за 2021. годину са Предлогом кадровског плана Фискалног савета за 2021. годину.

Никола Алтипармаков је истакао да поред три изабрана члана Савета, Фискални савет има још 17 систематизованих радних места од којих је девет попуњено и не планира промену систематизације у наредној години. Измена Финансијског плана Фискалног савета за 2020. годину се односи на ребаланс републичког буџета. Средства предвиђена Финансијским планом Фискалног савета за 2021. годину су незнатно већа у односу на 2020. године и односе се на повећање плата предвиђено републичким буџетом.

На основу члана 92ћ став 2. Закона о буџетском систему и члана 55. Пословника Народне скупштине Одбор је је једногласно (11 гласова „за“) донео

О Д Л У К У

о давању сагласности на Предлог измена финансијског плана

Фискалног савета за 2020. годину

ДАЈЕ СЕ САГЛАСНОСТ на Предлог измена финансијског плана Фискалног савета за 2020.годину, који је поднео Фискални савет (број:401-00-29/2020-03 од 16. новембра 2020.године).

На основу члана 92ћ став 2. Закона о буџетском систему и члана 55. Пословника Народне скупштине Одбор је је једногласно (11 гласова „за“) донео

О Д Л У К У

о давању сагласности на Предлог финансијског плана

Фискалног савета за 2021. годину

ДАЈЕ СЕ САГЛАСНОСТ на Предлог финансијског плана Фискалног савета за 2021. годину, који је поднео Фискални савет са Предлогом кадровског плана Фискалног савета за 2021. годину (број: 401-00-448/4/2020-03 од 18. новембра 2020. године).

**ТРЕЋА ТАЧКА ДНЕВНОГ РЕДА: Разматрање Финансијског плана Комисије за хартије од вредности за 2021. годину, који је поднела Комисија за хартије од вредности**

Др Александра Томић је подсетила да је чланом 260. став 5. Закона о тржишту капитала одређено је да Финансијски план за наредну годину Комисија доноси до 30. новембра текуће године и доставља га Народној скупштини на потврђивање.

Сагласно наведеној одредби Закона о тржишту капитала, Комисија за хартије од вредности поднела је Народној скупштини 30. новембра 2020. године Финансијски план Комисије за хартије од вредности за 2021. годину.

На почетку, Марко Јанковић је изразио задовољство сарадњом са Одбором. Истакао је да су приходи у овој години за око 7% већи од планираних. На основу тих прихода планирани су и приходи у наредној 2021. години. Најавио је и измене финансијског плана за 2021. годину, због доношења Закона о дигиталној имовини који ће проузроковати измену Правилника о тарифи. Расходи су планирани у потпуности према смерницама републичког буџета. Повећање расхода од близу 7% се углавном односи на повећање плата. Плате запослених имају удео у расходима од 72%.

На основу члана 260. став 5. Закона о тржишту и члана 55. Пословника Народне скупштине, Одбор је размотрио Финансијски план Комисије за хартије од вредности за 2021. годину

Одбор је једногласно (11 гласова „за“) утврдио Предлог одлуке о давању сагласности на Финансијски план Комисије за хартије од вредности за 2021. годину који доставља Народној скупштини на разматрање и усвајање.

ОДЛУКУ

О ДАВАЊУ САГЛАСНОСТИ НА ФИНАНСИЈСКИ ПЛАН КОМИСИЈЕ ЗА ХАРТИЈЕ ОД ВРЕДНОСТИ ЗА 2021. ГОДИНУ

I

Даје се сагласност на Финансијски план Комисије за хартије од вредности за 2021. годину.

II

Ову одлуку објавити у „Службеном гласнику Републике Србије“.

За представника Одбора на седници Народне скупштине одређена је др Александра Томић, председник Одбора.

Седница је завршена у 14,25 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић